A Bizottság 2001/52/EK irányelve
(2001. július 3.)
az élelmiszerekben használható édesítőszerek különleges tisztasági követelményeinek megállapításáról szóló 95/31/EK irányelv módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 94/34/EK európai parlamenti és tanácsi irányelvvel [1] módosított, az emberi fogyasztásra szánt élelmiszerekben felhasználásra engedélyezett élelmiszer-adalékanyagokra vonatkozó tagállami jogszabályok közelítéséről szóló, 1988. december 21-i 89/107/EGK tanácsi irányelvre [2] és különösen annak 3. cikke (3) bekezdésének a) pontjára,
az élelmiszerügyi tudományos bizottsággal folytatott konzultációt követően,
mivel:
(1) A 96/83/EK irányelvvel [3] módosított, az élelmiszerekben felhasználandó édesítőszerekről szóló, 1994. június 30-i 94/35/EK európai parlamenti és tanácsi irányelv [4] felsorolja azokat az anyagokat, amelyeket élelmiszerekben édesítőszerként fel lehet használni.
(2) A legutóbb a 2000/51/EK irányelvvel [5] módosított, az élelmiszerekben használható édesítőszerek különleges tisztasági követelményeinek megállapításáról szóló, 1995. július 5-i 95/31/EK bizottsági irányelv [6] megállapítja a 94/35/EK irányelvben megemlített édesítőszerekre vonatkozó tisztasági követelményeket.
(3) A műszaki fejlődés figyelembevételével a 95/31/EK irányelvben a mannitra (E 421) és az aceszulfám-K-ra (E 950) vonatkozó tisztasági követelményeket módosítani kell.
(4) Figyelembe kell venni az élelmiszer-adalékanyagokkal foglalkozó közös FAO/WHO szakértői bizottság (JECFA) által a Codex Alimentariusban az édesítőszerekre meghatározott előírásokat és vizsgálati módszereket.
(5) Következésképpen a 95/31/EK irányelvet módosítani kell.
(6) Az ezen irányelvben előírt intézkedések összhangban vannak az Élelmiszerügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 95/31/EK irányelv mellékletében az E 421 szám alatti mannitra és az E 950 szám alatti aceszulfám-K-ra vonatkozó szöveg helyébe az ezen irányelvhez csatolt melléklet szövege lép.
2. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2002. június 30-ig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
Ez az irányelv az Európai Közösségek Hivatalos Lapjában való kihirdetését követő 20. napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2001. július 3-án.